作者：无名氏
词牌/韵律：击梧桐

paragraphs: 雪叶红凋，烟林翠减，独有寒梅难并。
瑞雪香肌，碎玉奇姿，迥得佳人风韵。
清标暗折芳心，又是轻泄，江南春信。
最好山前水畔，幽闲自有，横斜疏影。
尽日凭阑，寻思无语，可惜飘琼飞粉。
但怅望、王孙未赏，空使清香成阵。
怎得移根帝苑，开时不许众芳近。
免教向、深岩暗谷，结成千万恨。